פעיל הליכוד משה מירון הביא דגל פלסטין להפגנה נגד ממשלת נתניהו • יקבל 10,000 שקל במסגרת הסכם פשרה מתאגיד השידור, בשל ציוץ שטען כי חטף את הדגל ממפגין
פעיל הליכוד משה מירון, שהביא דגל פלסטין להפגנה נגד ממשלת נתניהו, יקבל 10,000 שקלים מתאגיד השידור הישראלי בשל פרסום בטוויטר לפיו חטף את הדגל ממפגין, זאת במסגרת הסכם פשרה בתביעת דיבה. ב-28.1.23 פורסם בערוץ הטוויטר של כאן חדשות ציוץ, שמאז הוסר, בזו הלשון: "תקרית חריגה בהפגנה בתל-אביב: אזרח חטף דגל פלסטין מאחד המפגינים והחל לקרוע ולנסות לשרוף אותו". מירון, שרכש את הדגל מבעוד מועד בכספו, שיגר באמצעות בא-כוחו עו"ד ישעיהו מילר מכתב התראה לפני תביעה ודרש פיצוי בסך 100 אלף שקלים בגין הטעות. בתאגיד אישרו קבלת הדרישה אך לא מסרו תגובה במשך כארבעה חודשים ועל כן הגיש מירון תביעה בדרישה לפיצוי בסך 70 אלף שקלים מהתאגיד. רק לאחר מכן פרסם התאגיד ציוץ מתקן בחשבון הטוויטר של כאן חדשות שבו הובהרה הטעות והובעה התנצלות על אי הדיוק. תיקון: שלא כפי שנאמר בציוץ מ-28 בינואר, דגל פלסטין שאותו קרע משה מירון בהפגנה ברחוב קפלן נרכש מכיסו ולא נחטף ממפגין. אנו מתנצלים על אי הדיוק pic.twitter.com/Cx1cEPRm4A — כאן חדשות (@kann_news) June 30, 2023  בתאגיד הגישו כתב הגנה באמצעות עו"ד תמיר גליק בדרישה לדחות את התביעה אך לאחרונה הודיעו לביהמ"ש כי הגיעו להסכמה לפיה בתאגיד ישלמו למירון 10,000 שקלים "כהשתתפות בהוצאות" התביעה וזו תידחה. 20294-06-23